વ્યક્તિગત રીતે બાપુ અતિશય શાંત અને માની ન શકાય તેટલા સ્વસ્થ હોય છે પણ વ્યાસપીઠ પર હજારો શ્રોતાઓ સમક્ષ બાપુ અતિશય પ્રગલ્ભ સ્વરૂપે પ્રગટ થાય છે. રામાયણની શિક્ષા આજના સંદર્ભમાં યોગ્ય અને અનુરૂપ બનાવવા માટે બાપુ રમુજી ટુચકા સંભળાવીને શ્રોતાના સાગર સમુદાયમાં હાસ્યની લહેરો ફેલાવે છે. કથા દરમ્યાન બાપુ સહજ રીતે ગાય છે. સંગીતકારો તેમને સાથ આપે છે અને શ્રોતાઓ ઉભા થઈને નાચવા માંડે છે, હાથ ઉછાળે છે, આનંદથી હસતા હોય છે. હાસ્યના આ ફુવારાની સાથેસાથે ગહન તત્વચિંતન ને પ્રગટ કરવાની શક્તિ વિરલ અને અનોખી એવી બાપુની વિશેષ શક્તિ છે. તત્વતઃ દરેક કથા પ્રેમના પાઠ ભણાવે છે અને પ્રેમ જ પ્રાર્થના છે.